**NorthSide har verdens bedste lyd**

**Festivalen installerer i år det prisvindende lydsystem K1 på begge scener**

Når kunstnere som Radiohead, Tom Petty, Rammstein og Paul McCartney tager på turné, medbringer de lydsystemet K1, der siden lanceringen i 2008 har positioneret sig som det bedste lydsystem i verden til festivaler og stadionkoncerter.

Systemet vandt i 2010 hovedprisen Indispensable Technology til musikkens svar på Oscar-uddelingen – Parnelli Awards, og systemet kan høres rundt i verden på festivaler som Coachella, Stagecoach og Download, og i 2011 blev systemet også installeret på Roskilde Festivals Orange Scene.

Om opgraderingen af scenerne og lydsystemet på årets NorthSide Festival siger talsmand John Fogde:

”Vi arbejder hårdt på at skabe de optimale forhold for gæster og musikere på NorthSide, og derfor opstiller vi i år to lige store scener, der begge er udstyret med storskærme og K1-systemet. Dermed får alle musikere fantastiske arbejdsvilkår på begge scener, og publikum får samme visuelle og lydmæssige oplevelse, uanset hvilket band de er til koncert med”.

På NorthSide vil man i år kunne opleve K1-systemet på både Green Stage og Blue Stage, så navne som The xx, Justice, The Stone Roses, Garbage og Snow Patrol skal alle spille på samme exceptionelle system, som blev brugt, da Roger Waters sidste år fremførte The Wall i Parken.

Både scener og lydsystemer opstilles igen i år i samarbejde med Nordic.

NorthSide Festival 2012 afvikles i dagene 15.-17. juni, og billetter kan købes på Northside.dk eller via Billetlugen.dk.

Besøg NorthSide.dk eller facebook.com/northsidefestival for mere information om NorthSide Festival 2012.